ธุรกิจไทยตื่นวางแผนภาษี
ยอดพุ่งสูงลิ่วถึง74%อ้างลดค่าใช้จ่ายเชื่อมือรัฐบาลเก็บภาษีไปกระจายความมั่งคั่ง
24 พ.ค. 2556

ยอดพุ่งสูงลิ่วถึง74%อ้างลดค่าใช้จ่ายเชื่อมือรัฐบาลเก็บภาษีไปกระจายความมั่งคั่ง
เจ้าของธุรกิจไทยตื่นตัววางแผนภาษีสูงลิ่วถึง 74%
นายเอ็ดเวิร์ด สเตราส์ กรรมการฝ่ายให้คำปรึกษาทางด้านภาษี แกรนท์ ธอร์นตัน ประเทศไทย เปิดเผยถึงผลการสำรวจรายไตรมาสเกี่ยวกับทัศนคติของผู้นำธุรกิจกว่า 3,000 แห่ง จาก 44 ประเทศ โดยพบว่า 2 ใน 3 หรือคิด 68% ของธุรกิจทั่วโลกต้องการคำแนะนำทางด้านการวางแผนภาษีในต่างประเทศให้ครอบคุลม เนื่องจากช่วยประหยัดค่าใช้จ่ายได้มาก
ทั้งนี้ พบว่านักธุรกิจไทยมีการตอบรับความต้องการแนะนำด้านการวางแผนภาษีในต่างประเทศสูงถึง 74% ในขณะที่ประเทศอาเซียนมีความต้องการ 86% นักธุรกิจกลุ่มยูโรโซน 75% ธุรกิจในอเมริกาเหนือ 54% ส่วนธุรกิจในละตินอเมริกา 85% ซึ่งมีแนวโน้มสูงกว่าเอเชียแปซิฟิก 67%
ขณะเดียวกัน พบว่าเจ้าของธุรกิจไทยมีทัศนคติที่แตกต่างจากเจ้าของธุรกิจในทั่วโลก ซึ่งนักธุรกิจทั่วโลก 31% กล่าวว่า กฎหมายและนโยบายทางภาษีในประเทศของตนได้รับการวางแผนเพื่อกระตุ้นการเติบโตของเศรษฐกิจ ส่วนในประเทศไทยตัวเลขดังกล่าวอยู่ในระดับที่ดีกว่าถึง 58% แม้ว่าจะอยู่ต่ำกว่าค่าเฉลี่ยของอาเซียนที่ 70% เจ้าของธุรกิจในยุโรปตอนใต้อยู่ที่ระดับ 11% และละตินอเมริกา 23% ไม่พอใจกับโครงการที่นำภาษีของตัวเองไปใช้จ่ายลงทุน
นอกจากนี้ บริษัทไทยร่วม 30% หรือ 1 ใน 3 ระบุยังรับได้กับการกระจายฐานภาษีของประเทศ และต้องการให้มีการขยายฐานภาษีให้ครอบคลุมยิ่งขึ้น ในขณะที่เจ้าของธุรกิจอาเซียนอยู่ที่ 46% และมองว่าฐานภาษีในปัจจุบันยังไม่ได้ครอบคลุมผู้ที่ควรอยู่ในระบบเศรษฐกิจ
ทั้งนี้ ไทยเป็น 1 ใน 10 ประเทศที่อยู่ในอันดับสูงที่สุดที่เชื่อว่าระบอบภาษีในประเทศของตัวเองนั้นกระจายความมั่งคั่งกลับไปในระบบเศรษฐกิจอย่างมีประสิทธิภาพ โดยมีธุรกิจเพียง 10% ที่ไม่เห็นด้วย ซึ่งแตกต่างจากค่าเฉลี่ยของอาเซียน 39% และทั่วโลก 41% ที่ธุรกิจเชื่อว่าระบอบภาษีของตัวเองไม่ได้ส่งเสริมการกระจายความมั่งคั่งอย่างมีประสิทธิภาพ
“บริษัทใหญ่ๆ Amazon, Google และ Starbucks ซึ่งมีการวางแผนทางภาษีอย่างถูกต้องได้ปรับเปลี่ยนมุมมองของคนทั่วไปเกี่ยวกับความสำคัญของการวางแผนทางภาษีด้วย ในขณะเดียวกันการเปิดเออีซีในเร็วๆ นี้ ทำให้การวางแผนทางภาษีมีความสำคัญมากขึ้น” นายสเตราส์ กล่าว
นายสเตราส์ กล่าวอีกว่า ประเทศเศรษฐกิจที่พัฒนาแล้วทั่วโลก เจ้าของธุรกิจกำลังเผชิญกับการจัดเก็บภาษีในอัตราที่สูงขึ้นแม้ว่ายังไม่มีการขยายตัวทางเศรษฐกิจมากนัก ในขณะที่ไทยยังมีข่าวดีคือ เจ้าของธุรกิจสนับสนุนการกระจายความมั่งคั่งจากภาษีที่จัดเก็บได้ และด้วยการที่อัตราภาษีสำหรับนิติบุคคลได้รับการปรับลดลง ประกอบกับที่เศรษฐกิจมีการขยายตัวอย่างเหมาะสม